text: Revy på vej mod publikumsrekord
  24 juni 2011 kl. 13.58
  Søndag holder Sønderborg-revyen den traditionelle midtvejs-fest. Indtil nu har revyen spillet for totalt udsolgte huse - og Laif Maibom & Co. kan se frem til endnu en publikums-rekord.
  - Jeg er helt sikker på, at vi passerer de 24.000 på mandag, siger Leif Maibom,  - og hvis billetsalget fortsætter på samme måde, så vil vi da være villige til at     finde en spilledato eller to mere. Vi har jo sat en uge ekstra på, så vi først slutter den 30. juli.
  
  Juli er sværere
  Sidste år satte revyen publikumsrekord med 22.802 solgte billetter. 
  - Vi har hele tiden været et par tusinde foran, så jeeg er optimist, siger Leif Maibom til TV SYD. 
  De første ledige billetter er til den 14. juli. 
  - Vi kan godt mærke, at juli er blevet sværere at sælge til. Der er næsten ingen firmaer, som køber billetter i juli. Omvendt kan vi næsten ikke begynde prøverne tidligere end vi gør, fordi skuespillerne har deres engagementer på teatrene.
  
  Fuldt hus Sct.Hans-aften
  Selv til Sct.Hans-aften i aftes kunne revy-holdet glæde sig over en fyldt sal. 
  - Vi havde lavet et specielt arrangement, fortæller Leif Maibom, hvor vi startede lidt tidligere. Bagefter var der fakler og pølser. Jeg holdt en skåltale - ikke en båltale - og Trine Gadeberg sang for på Midsommervisen.
  